Broj: 711-I-715-M-65/18-02-02

Zagreb, 18. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Arsena Bauka, zastupnika u Hrvatskom saboru,** za davanjem mišljenja Povjerenstva**,** na 11. sjednici, održanoj dana 18. svibnja 2018.g., daje sljedeće:

**MIŠLJENJE**

1. **Dužnosnik Arsen Bauk, zastupnik u Hrvatskom saboru, neće se naći u situaciji sukoba interesa niti povrede druge odredbe ZSSI-a samo povodom činjenice da otac njegove izvanbračne supruge prihvati ili je već prihvatio posao branitelja jednog od okrivljenika u kaznenom postupku vezanom uz koncern Agrokor.**
2. **U slučaju iz točke I. ovog mišljenja, Povjerenstvo upućuje dužnosnika Arsena Bauka da se, u svrhu zaštite vlastite vjerodostojnosti i povjerenja građana, izuzme od eventualnog članstva u istražnim povjerenstvima Hrvatskog sabora koja obrađuju pitanja vezana uz koncern AGROKOR, kao i da se izuzme od sudjelovanja u radu drugih tijela Hrvatskog sabora, koja bi u okviru svoje nadležnosti prikupljala i razmatrala podatke i dokumentaciju vezanu za koncern AGROKOR. Upućuje se dužnosnik da u opisanom slučaju članovima toga tijela Hrvatskog sabora i predsjedniku Hrvatskog sabora deklarira okolnost iz točke I. ovog mišljenja kao razlog izuzimanja.**

Obrazloženje

 Zahtjev za davanjem mišljenja Povjerenstva podnio je Arsen Bauk, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-1544-M-65/18-01-4, dana 11. svibnja 2018.g., povodom kojeg se vodi predmet broj M-65/18.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da je Arsen Bauk obnaša dužnost zastupnika u Hrvatskom saboru u 9. sazivu počevši od 14. listopada 2016.g. Stoga je Arsen Bauk, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu od 11. svibnja 2018.g. napominje da je aktualna tema koncerna Agrokor prvorazredna politička tema, te stoga moli Povjerenstvo mišljenje postoji li opasnost od povrede načela djelovanja dužnosnika obzirom da postoji mogućnost da otac dužnosnikove izvanbračne supruge, koji obavlja odvjetničku djelatnost, prihvati posao branitelja jednog od okrivljenika u kaznenom postupku vezanom uz Agrokor te je li potrebno to ovu okolnost naglašavati u javnim nastupima o toj temi, jer da dužnosnik u konkretnom slučaju nema nikakav privatni interes.

Sukladno članku 4. stavku 5. ZSSI-a, povezanim osobama u smislu tog Zakona smatraju članovi obitelji dužnosnika definirani stavkom 2. istog članka (bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Dužnosnik Arsen Bauk je u Izvješću o imovinskom stanju podnesenom Povjerenstvu 6. prosinca 2017.g. naveo podatak da njegova izvanbračna supruga Zorana Rubeša obavlja samostalnu odvjetničku djelatnost te da od iste djelatnosti stječe dohodak.

Uvidom na službene stranice Hrvatske odvjetničke komore (*www.hok-cba.*hr) utvrđeno je da je u isti upisana odvjetnica Zorana Rubeša, kao nositelj samostalnog odvjetničkog ureda u Zagrebu. Ujedno je utvrđeno da je na istoj adresi u Zagrebu upisan odvjetnik Tihomir Rubeša, ali također kao nositelj samostalnog odvjetničkog ureda.

Na temelju navedenih podataka utvrđeno je da izvanbračna supruga dužnosnika nije zaposlena u odvjetničkom uredu svoga oca pa se može zaključiti da na njezin dohodak, pa time i prihode dužnosnikova kućanstva nemaju utjecaja prihodi odvjetničkog ureda Tihomira Rubeše. Stoga, osim okolnosti da je dužnosnik „izvanbračno tazbinski“ povezan s ocem svoje izvanbračne supruge, nije poznata druga osnova prema kojoj bi se moglo nedvojbeno utvrditi da je dužnosnik s odvjetnikom Tihomirom Rubešom izravno interesno povezan.

Uvidom u podatke objavljene na službenoj mrežnoj stranici Hrvatskog sabora, (*www.sabor.hr*) utvrđeno je da dužnosnik Arsen Bauk, pored osnovne dužnosti zastupnika u 9. sazivu Hrvatskog sabora, obavlja dužnosti člana Odbora za Ustav, Poslovnik i politički sustav, člana Odbora za izbor, imenovanja i upravne poslove te člana Otočkog vijeća iz reda zastupnika.

Sukladno odredbama Poslovniku Hrvatskog sabora o djelokrugu rada, Odbor za Ustav, Poslovnik i politički sustav: prati i razmatra provedbu Ustava Republike Hrvatske; razmatra načelna pitanja u vezi s usuglašavanjem zakonodavstva s Ustavom Republike Hrvatske; razmatra mišljenja i prijedloge ustavne naravi upućene Saboru; u postupku promjene Ustava Republike Hrvatske priprema prijedloge odgovarajućih akata; provodi postupak kandidiranja sudaca Ustavnog suda Republike Hrvatske i predlaganja za izbor Saboru; provodi postupak kandidiranja pučkog pravobranitelja Republike Hrvatske i podnosi prijedlog za izbor Saboru; provodi postupak kandidiranja povjerenika za informiranje i podnosi prijedlog za izbor Saboru; u postupku i donošenju odluke o raspisivanju referenduma ako to zatraži Ustavom Republike Hrvatske propisan broj birača, priprema prijedloge odgovarajućih akata; rješava sporove o djelokrugu radnih tijela Sabora; prati provedbu ovoga Poslovnika; predlaže donošenje i promjene ovoga Poslovnika; razmatra načelna pitanja zaštite i ostvarivanja Ustavom Republike Hrvatske utvrđenih ljudskih prava i temeljnih sloboda te prava nacionalnih manjina.

U djelokrugu Odbora za Ustav, Poslovnik i politički sustav su poslovi utvrđivanja i praćenja provođenja politike, a u postupku donošenja zakona i drugih propisa Odbor ima prava i dužnosti matičnoga radnog tijela u područjima koja se odnose na: udruživanje, javna okupljanja i mirne prosvjede građana; biračko pravo, izbor zastupnika u Sabor, izbor predsjednika Republike, izbor članova u Europski parlament iz Republike Hrvatske, izbor za tijela jedinica lokalne i područne (regionalne) samouprave i referendum; pravni položaj vjerskih zajednica; uporabu i zaštitu grba, zastave i himne Republike Hrvatske i drugih državnih simbola, državne blagdane, nagrade i druga priznanja; opća pitanja ustavnosti i zakonitosti; javno informiranje; opća pitanja funkcioniranja političkog sustava; pitanja ustrojstva i djelokruga državnih tijela, osnivanja, ustrojstva, djelokruga i načina rada tijela državne uprave; pitanja i odnose iz djelokruga državne uprave te pitanja ostvarivanja zakonitosti u radu tijela državne uprave; izvješća državnih tijela državne uprave o primjeni zakona i o općim problemima državne uprave; temeljna pitanja vlasničkih odnosa; ustrojstvo, djelokrug i način rada pučkog pravobranitelja.

Sukladno odredbama Poslovnika Hrvatskog sabora o djelokrugu rada, Odbor za izbor, imenovanja i upravne poslove: priprema i podnosi Saboru prijedlog za izbor i razrješenje predsjednika, potpredsjednika i članova radnih tijela Sabora; predlaže imenovanje i opoziv predstavnika Sabora u određena državna i druga tijela i udruge; predlaže izbor, imenovanja, razrješenja i opoziv drugih dužnosnika koje bira, odnosno imenuje Sabor, ako zakonom nije drugačije određeno; utvrđuje i Saboru podnosi prijedloge propisa o materijalnim pravima zastupnika u Saboru; u postupku donošenja zakona i drugih propisa ima prava i dužnosti matičnoga radnog tijela u području koje se odnosi na radne odnose, plaće i druga primanja dužnosnika – donosi pojedinačna rješenja o stalnoj novčanoj naknadi i drugim primanjima zastupnika te plaćama dužnosnika koje imenuje i razrješuje Sabor i njegova radna tijela, ako zakonom nije drugačije određeno; donosi odluke o mjerilima za utvrđivanje primanja i naknadama troškova znanstvenim, stručnim i javnim djelatnicima koji su članovi radnih tijela Sabora ili su uključeni u njihov rad; donosi pojedinačna rješenja o mjesečnoj novčanoj naknadi znanstvenim, stručnim i javnim djelatnicima, koji su članovi radnih tijela Sabora te obavlja i druge poslove određene Poslovnikom i zakonom.

 U pogledu obnašanja dužnosti zastupnika na sjednicama Hrvatskog sabora i navedenih saborskih odbora, čiji je dužnosnik Arsen Bauk član, Povjerenstvo ima na umu da sukladno članku 76. stavku 2. Ustava Republike Hrvatske („Narodne novine“ broj ) zastupnik ne može biti pozvan na kaznenu odgovornost, pritvoren ili kažnjen za izraženo mišljenje ili glasovanje u Hrvatskom saboru odnosno da prilikom iskazivanja mišljenja i glasovanja na sjednicama Hrvatskog sabora to čini po vlastitoj savjesti.

Uzimajući u obzir navedeno te s obzirom da Povjerenstvo nije utvrdilo da se dužnosnik prema poznatim okolnostima treba smatrati izravno interesno povezanim s odvjetnikom Tihomirom Rubešom, Povjerenstvo zaključuje da se dužnosnik Arsen Bauk neće naći u situaciji sukoba interesa niti povrede druge odredbe ZSSI-a samo povodom činjenice da otac njegove izvanbračne supruge prihvati ili je već prihvatio posao branitelja jednog od okrivljenika u kaznenom postupku vezanom uz koncern Agrokor.

Međutim, Povjerenstvo uzima u obzir da je da određena saborska tijela u okviru svoga djelokruga, kao što su na primjer istražna povjerenstva, prikupljaju i razmatraju dokumentaciju i druge izvore saznanja o konkretnim podacima koji mogu biti kvalificirani kao tajni ili barem dostupni određenom krugu ovlaštenih osoba. Iz gore citiranog djelokruga dvaju Odbora, kojih je dužnosnik Arsen Bauk član, ne proizlazi da bi isti odbori u svojim redovitim poslovima prikupljali i razmatrali takvu vrstu podataka, ali Povjerenstvo o tome ne može donijeti nedvojbeni i apsolutni zaključak.

Ukoliko bi dužnosnik u okviru rada u tijelima Hrvatskog sabora došao u posjed navedenih klasificiranih podataka, on ih ne bi smio priopćiti neovlaštenim osobama, pa tako niti eventualne klasificirane podatke vezane uz koncern Agrokor odvjetniku koji zastupa okrivljenika u kaznenom postupku, a kojem bi takvi podaci koristili.

Dužnosnik je, sukladno načelima djelovanja, obvezan voditi brigu da otkloni moguću percepciju da koristi obnašanje dužnosti za pribavu javno nedostupnih podataka osobama s kojima je povezan, a koje tim osobama mogu koristiti za ostvarenje njihova privatnog interesa.

Stoga, u slučaju da otac njegove izvanbračne supruge zastupa okrivljenika u kaznenom postupku vezanom uz koncern Agrokor, Povjerenstvo upućuje dužnosnika Arsena Bauka da se, u svrhu zaštite vlastite vjerodostojnosti i povjerenja građana, izuzme od eventualnog članstva u istražnim povjerenstvima Hrvatskog sabora koja obrađuju pitanja vezana uz koncern AGROKOR, kao i da se izuzme od sudjelovanja u radu drugih tijela Hrvatskog sabora, koja bi, u okviru svoje nadležnosti, prikupljala i razmatrala podatke i dokumentaciju vezanu za koncern AGROKOR. Dužnosnik se upućuje da u opisanom slučaju izuzimanja članovima toga tijela Hrvatskog sabora i predsjedniku Hrvatskog sabora deklarira predmetnu okolnost kao razlog izuzimanja.

Slijedom navedenog Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Arsen Bauk, elektroničkom dostavom

2. Objava na internetskoj stranici Povjerenstva

3. Pismohrana